บ้านเมือง - ข่าวดี ! รัฐบาลแจกฟรีหน้ากากอนามัยคนละ 5 ชิ้นถึง 20 ก.พ.นี้
ข่าวดี ! รัฐบาลแจกฟรีหน้ากากอนามัยคนละ 5 ชิ้นถึง 20 ก.พ.นี้
วันศุกร์ ที่ 14 กุมภาพันธ์ พ.ศ. 2563, 20.05 น.
"สามารถ" เผยรัฐบาลแจกฟรีหน้ากากอนามัยคนละ 5 ชิ้นถึง 20 ก.พ.นี้ เตือนประชาชนอย่าตกเป็นเหยื่อแก๊งตกหมูปั่นราคาหน้ากากอนามัย พบเห็นแจ้งหน่วยงานรัฐ
วันที่ 14 ก.พ. นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม (ผช.รมว.ยธ.) ในฐานะผู้อำนวยการศูนย์รับเรื่องราวร้องทุกข์พรรคพลังประชารัฐ ได้โพสต์เฟซบุ๊กส่วนตัว ถึงกระบวนการตกหมูหรือต้มหมูเกี่ยวกับหน้ากากอนามัยโดยมีใจความ ดังนี้ "มีมติครม.ให้หน้ากากอนามัยและผลิตภัณฑ์ที่ใช้หน้ากากอนามัยและผลิตภัณฑ์ที่มีแอลกอฮอล์เป็นส่วนประกอบเป็นสินค้าควบคุม ครม.มีมติดังกล่าวออกมาควบคุมราคาสินค้าไม่ว่าจะเป็นผู้ผลิต ผู้นำเข้าและผู้จำหน่ายจะต้องปฏิบัติ ต้องแจ้งปริมาณสินค้าเป็นประจำทุกเดือนควบคุมการขนย้ายสินค้าออกไปนอกราชอาณาจักร"
นายสามารถ ระบุว่า พล.อ.ประยุทธ์ จันทร์โอชา นายกรัฐมนตรี มีความตั้งใจในการแก้ปัญหาความเดือดร้อนของประชาชนในทุกมิติและได้มีการออกกฎระเบียบไม่ให้มีการกักตุนสินค้าซึ่งเป็นการซ้ำเติมประชาชน รวมทั้ง พล.อ.ประวิตร วงษ์สุวรรณ รองนายกรัฐมนตรี ในฐานะประธานยุทธศาสตร์พรรคพลังประชารัฐ ก็เน้นย้ำให้ทางศูนย์รับเรื่องราวร้องทุกข์พรรคพลังประชารัฐ ตลอดจนสมาชิกพรรคลงพื้นที่ช่วยเหลือประชาชนที่ได้รับผลกระทบจากไวรัสโควิด-19หรือไวรัสโคโรนา จึงไม่อยากให้เกิดการปั่นราคาสินค้าแล้วมาต้มตุ๋นหรือตกหมู โดยเรื่องนี้ทางรัฐบาลได้มีการแจกหน้ากากอนามัยให้กับประชาชนฟรีคนละ 5 ชิ้น แจกวันละ 30,000 ชิ้น จนถึงวันที่ 20 ก.พ.63 ที่ทำเนียบรัฐบาลประตู 6